Egentlig skulle sukkenes bro - også kendt som 'Inderhavnsbroen' være lige på trapperne.

Inderhavnsbroen - altså den bro der i grove træk kommer til at forbinde Noma og Nyhavn - er blevet udskudt så mange gange, at det nærmede sig en joke.



Hvad vi faktisk også lavede her på AOK, da den stakkels bro blev hovedperson for vores aprilsnar i en historie, der ifølge kommunale kilder faktisk var ved at blive til virkelighed.

Læs aprilsnaren her: Inderhavnsbroen starter forfra

Men men men, så slemt blev det dog aldrig, og ifølge de seneste planer skulle broen afleveres til det sidste tjek hos kommunen her i midten af juni.

Den er dog - surprise - blevet udskudt til foreløbigt starten af juli.

Entreprenørfirmaet Valmont SM har har nemlig problemer med finjusteringen af åbne/lukke-funktionen.

»Det er utilfredsstillende, at arbejdet volder så mange vanskeligheder. Vi følger processen tæt og kan garantere, at der bliver arbejdet på højtryk for at få Inderhavnsbroen færdig, «siger serviceom-rådechef Anders Møller fra Teknik- og Miljøforvaltningen i Københavns Kommune.

Først når broen er blevet afleveret til kommunen, og sidste tests mv. er foretaget, vil åbningsdatoen blive fastsat.

Billedserie: Se det ufærdige brobyggeri

Inderhavnsbroen bliver en skydebro, som i stedet for at åbne og lukke som en traditionel klap- eller svingbro, skal trækkes frem og tilbage af et wiresystem.

»Vi er meget tæt på målet nu, og det er vi selvfølgelig rigtig godt tilfredse med. Det har været et meget komplekst forløb, hvor vi har mødt en række udfordringer, blandt andet fordi vores oprindelige entreprenør gik konkurs tidligt i forløbet. Vi ser derfor rigtig meget frem til at kunne indvie Inderhavnsbroen sammen med københavnerne og A. P. Møller Fonden senere på året, «har serviceområdechef i Teknik- og Miljøforvaltningen Anders Møller tidligere udtalt.